Diari Oficial de la Generalitat Valenciana


Sumari del DOGV 3152, del 30-12-1997 (1997/13609)

ORDRE de 22 de desembre de 1997, de la Conselleria de Benestar Social, per la qual es regulen i convoquen ajudes en matèria de Serveis Socials per a 1998.
----------------------------------------------------------------------------------------------------------------------------------------------------------

### Dades del document

Número de DOGV
:   3152

Data del DOGV
:   30-12-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/13572


Data del document
:   22-12-1997

Organisme emissor
:   Conselleria de Benestar Social

Tipus de document
:   Ordre

Anàlisi jurídica

4184 ORDRE de 22 de desembre de 1997, de la Conselleria de Benestar Social, per la qual es regulen i convoquen ajudes en matèria de Serveis Socials per a 1998. [97/X13004]
  
Durant l'any 1997, i dins de les competències que amb caràcter exclusiu en matèria d'Assistència Social atribueix a la Generalitat Valenciana l'article 31, apartats 24 i 27 de l'Estatut d'Autonomia, s'ha realitzat un important esforç integrador a conseqüència de la dispersió ocasionada per la proliferació de nous textos normatius, tant en el marc internacional com estatal, amb la finalitat de racionalitzar la gestió dels serveis socials i de dinamitzar-la per tal d'oferir uns millors serveis a aquells sectors més vulnerables i necessitats d'una especial protecció que expressament es recullen en l'esmentat article. Només unes actuacions d'impuls públic realment decidides poden contribuir a la consecució d'unes condicions de vida sense diferències entre els ciutadans i les ciutadanes de la nostra Comunitat, en compliment del manament que en aquest sentit la Constitució espanyola imposa als poders públics, i en estreta col·laboració amb els agents socials que, des de l'àmbit públic o privat exerceixen una important tasca en aquests sectors de població.
  
Amb aquests objectius, mitjançant el Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social, s'han integrat en aquesta algunes competències que fins aquell moment corresponien a altres conselleries, per tal d'aconseguir així una unitat d'acció, una especialització de funcions i una major eficàcia en la gestió, que lògicament redundarà en una millor i més justa prestació dels serveis socials.
  
Com a colofó de tota aquesta activitat normativitzadora, i fruit de la preocupació que aquesta administració té per la millora dels serveis socials, es va publicar en el DOGV de 10 de juliol de 1997 la Llei 5/1997, de 25 de juny, de la Generalitat Valenciana, per la qual es regula el sistema de Serveis Socials en l'àmbit de la Comunitat Valenciana, la qual cosa suposa un repte reestructurador de la important xarxa de serveis socials que disposa la Comunitat Valenciana. I en el marc de principis com ara la responsabilitat pública, la planificació, la prevenció, etc., s'elabora aquesta ordre de convocatòria d'ajudes en matèria de Serveis Socials per a 1998, amb una voluntat de globalitat d'acció i com a conseqüència lògica d'una continuada avaluació dels resultats que amb caràcter positiu s'han obtingut en les diverses convocatòries realitzades en anys precedents.
  
En virtut de tot això, i fent ús de les facultats que em confereix l'article 35e. de la Llei 5/1983, de 30 de desembre, del Govern Valencià, l'article 47.11 del text refós de la Llei d'Hisenda Pública de la Generalitat Valenciana, i el Decret 37/1997, de 26 de febrer, del govern valencià, pel qual s'aprova el Reglament Orgànic i Funcional de la Conselleria de Benestar Social
  
ORDENE
  
Títol I
  
Ajudes i subvencions
  
Article 1
  
L'objecte d'aquesta ordre és regular i convocar ajudes i subvencions en matèria de Serveis Socials, adreçades a sufragar les prestacions i els serveis següents:
  
I) Serveis Socials Generals,
  
II) Serveis Socials Especialitzats, i
  
III) Prestacions Econòmiques Individualitzades, en les diferents modalitats regulades en el capítol III d'aquest títol.
  
Capítol I
  
Serveis Socials Generals
  
Article 2
  
Les ajudes per a Serveis Socials Generals podran ser destinades a les entitats locals titulars d'aquests, d'acord amb la regulació que s'estableix en la secció primera d'aquest capítol, o a entitats privades que desenvolupen programes de convivència, de cooperació i d'intervenció social, regulats en la secció segona del mateix capítol.
  
Secció primera
  
Serveis Socials Generals d'entitats locals
  
Article 3. Àmbit
  
Es convoquen ajudes per a contribuir a la implantació i al desenvolupament del Serveis Socials Generals de caràcter global i polivalent, organitzats sota la responsabilitat pública, que atenen la problemàtica social de qualsevol ciutadà, el desenvolupament comunitari, i la prevenció primària de situacions de segregació o de marginació.
  
Article 4. Objecte de l'ajuda
  
Les ajudes destinades als Serveis Socials Generals seran de quatre classes:
  
a) Ajudes per al pagament de salaris i de Seguretat Social dels professionals dels equips socials de Base integrats per un o diversos professionals de l'acció social.
  
b) Ajudes per al manteniment de centres socials com a recursos bàsics dels Serveis Socials Generals.
  
c) Ajudes per a programes de prestacions bàsiques, definits en els capítols I al V, del títol II, de l'Ordre de 9 d'abril de 1990, de la Conselleria de Treball i Seguretat Social (DOGV núm. 1.291):
  
1. Programes d'Informació, d'Assessorament i d'Orientació sobre els drets i els recursos socials existents per a la resolució de les necessitats.
  
2. Programes d'Emergència Social l'objecte dels quals és l'atenció de les necessitats bàsiques de les persones que no poden satisfer-les per elles mateixes.
  
3. Programes de Convivència l'objectiu dels quals és afavorir la integració comunitària.
  
4. Programes de Cooperació Social l'objectiu dels quals és potenciar la vida de la comunitat, tot propiciant-ne la participació en tasques comunes i fomentant la iniciativa social i el voluntariat.
  
5. Programes d'Intervenció per a la Prevenció i la Inserció en el Medi Social.
  
6. Ajudes per a programes d'Atenció Primària d'Intervenció i Inserció Social amb Menors Subjectes a Mesura Judicial en Medi Obert, en compliment de l'article 29 de la Llei de la Infància 7/1994, de 5 de desembre, de la Generalitat Valenciana. De conformitat amb la disposició addicional segona d'aquesta Llei, es formalitzaran a través de convenis específics, llevat de petició expressa de l'entitat, de sol·licitud de resolució específica com a instrument jurídic de subvenció.
  
Article 5. Sol·licitants
  
Podran sol·licitar les ajudes per a Serveis Socials Generals regulades en aquesta secció les corporacions locals, les mancomunitats o les agrupacions de municipis, constituïdes d'acord amb el que disposa l'article 3.2 de la Llei 7/1985, reguladora de les Bases de Règim Local.
  
Article 6. Obligacions de les entitats subvencionades
  
- No han de minorar ni anul·lar la consignació que les entitats locals haurien previst inicialment en el pressupost per a aquesta finalitat.
  
- Comunicar la percepció de qualsevol altre ingrés o ajuda d'idèntica o d'anàloga naturalesa.
  
- Atendre els pagaments de les obligacions que s'hi contrauen.
  
- Formalitzar adequadament els documents de seguiment tècnic i financer elaborats per la Direcció General de Serveis Socials.
  
- Col·laborar amb el seguiment i l'avaluació que s'establisca mitjançant comissions o altres instruments que s'articulen.
  
- Atenir-se a la coordinació i a la planificació que establisca l'òrgan competent de la Generalitat en matèria de Serveis Socials.
  
- Assumir les actuacions de control financer que corresponen a la Intervenció General en relació amb la subvenció.
  
- Atendre les entitats que desenvolupen programes d'Atenció Primària d'Intervenció i Inserció Social de Menors Subjectes a Mesura Judicial en Medi Obert, en compliment de l'article 29 i de la disposició addicional segona de la Llei de la Infància 7/1994, de 5 de desembre, de la Generalitat Valenciana, els requeriments i les resolucions judicials que els remeta la direcció territorial de Benestar Social, en aplicació de les funcions que la Llei 4/92, de 5 de juny, sobre reforma de la Llei reguladora de la competència i el procediment dels jutjats de menors assigna a les entitats competents en la matèria. També hauran de respectar el procediment i les instruccions que sobre aquesta matèria dicte la Direcció General de Serveis Socials.
  
Article 7. Prioritats
  
Tindran caràcter prioritari per a la concessió de les ajudes els programes següents:
  
- Aquells iniciats en exercicis anteriors i en els quals siga convenient la seua continuïtat.
  
- La potenciació de la contractació de figures professionals de treballadors socials i de psicòlegs en els equips socials de Base amb la finalitat de realitzar els informes preceptius i necessaris per a la tramitació dels expedients de sol·licituds d'inscripció en el Registre de Famílies Acollidores per a acolliments familiars simples i permanents, el seguiment d'aquests acolliments una vegada formalitzats per la direcció territorial de Benestar Social, la tramitació d'expedients de bo-residència i d'expedients de Prestacions Econòmiques Individualitzades, segons el nivell de demanda i la necessitat real d'aquests recursos i prestacions que s'han d'atendre en cada entitat local.
  
- La implantació del Sistema Informàtic d'Usuaris de Serveis Socials (SIUSS).
  
- Els serveis d'assistència que orienten la seua activitat a desenvolupar programes adreçats a promoure la permanència dels sectors de població desafavorits en el seu ambient natural i habitual.
  
- Nous programes adreçats a grups de persones desafavorides, com ara immigrants i exreclosos.
  
- Programes realitzats en coordinació amb la Conselleria de Cultura, Educació i Ciència, adreçats a la prevenció de l'absentisme escolars en municipis de més de 10.000 habitants.
  
- Programes de difusió, de captació i de formació de famílies que acullen menors en Acolliment Familiar Simple i Permanent, en especial als municipis amb un alt nombre de menors que, sent originaris d'aquests, estan ingressats a centres a causa d'una situació de risc, de desemparament o d'inadaptació social.
  
- Programes d'ajudes econòmiques individuals d'Acolliment Familiar destinades a persones i a unitats familiars que tinguen formalitzat un Acolliment Familiar Simple o Permanent.
  
Article 8. Import
  
La quantia que s'assignarà a cadascun dels programes tindrà en compte els factors de caràcter general següents:
  
a) El percentatge d'execució i l'avaluació d'aquest programa en exercicis anteriors.
  
b) El pressupost que la corporació local dedica als Serveis Socials en relació amb el pressupost general d'aquella.
  
c) Les necessitats objectives del municipi, originades per la seua problemàtica social. Se'n consideraran factors correctors la dispersió dels nuclis urbans i els factors geogràfics que dificulten la fluïdesa de les comunicacions, i també l'índex de pobresa. En determinats programes de Serveis Socials Generals definits reglamentàriament, l'import de la subvenció serà resultat de multiplicar el mòdul establit pel nombre d'habitants que hi haja en el padró municipal de l'exercici anterior, tot tenint en compte els factors correctors esmentats més amunt.
  
d) La col·laboració de l'ajuntament amb els centres de la Generalitat Valenciana que realitzen funcions de promoció i d'inserció social, amb especial referència a aquells Serveis Socials Especialitzats que transcendisquen l'àmbit municipal.
  
e) La participació de les diputacions provincials en el manteniment i el finançament dels corresponents programes.
  
f) Les competències i les responsabilitats en matèria de Serveis Socials dels municipis, d'acord amb els preceptes de la Llei 7/1985, de Bases de Règim Local.
  
Article 9. Documentació
  
La documentació que hauran de presentar les corporacions locals serà aquesta:
  
a) Sol·licitud, d'acord amb el model oficial, correctament formalitzada, signada per l'alcalde-president de l'ajuntament o pel representant de l'entitat. Serà imprescindible l'emplenament de les dades referides al pressupost:
  
- total del pressupost de l'entitat,
  
- quantitat assignada als serveis socials, i
  
- quantitats corresponents a cadascun dels programes sol·licitats.
  
b) Descripció dels programes que pretenguen desplegar, d'acord amb el model de la sol·licitud.
  
c) Les sol·licituds referides als programes següents hauran de formalitzar-se en fulls annexos al model d'instància oficial de Serveis Socials Generals, amb la documentació que justifique el nombre potencial de menors del municipi que, ingressats a centres, puguen beneficiar-se dels diferents programes, el nombre potencial de famílies que poden interessar-se pel recurs de l'Acolliment Familiar, si escau, i la plantilla de personal i la titulació necessàries per al desplegament.
  
- Tramitació dels expedients de sol·licituds d'inscripció en el Registre de Famílies Acollidores pera acolliments familiars simples i permanents, i seguiments d'aquests acolliments una vegada formalitzats per la direcció territorial de Benestar Social.
  
- Programes de difusió, de captació i de formació de famílies acollidores per a l'Acolliment Familiar Simple i Permanent.
  
- Programes de prevenció de l'absentisme escolar.
  
d) Les sol·licituds referides a programes d'Atenció Primària d'Intervenció i Inserció Social amb Menors Subjectes a Mesura Judicial en Medi Obert, en compliment de l'article 29 de la Llei de la Infància 7/1994, de 5 de desembre, de la Generalitat Valenciana, hauran de ser formalitzades en instància específica, d'acord amb el model oficial, signada per l'alcalde-president o pel representant legal de l'entitat, amb la documentació que justifique la plantilla del personal, la titulació d'aquesta, la relació contractual, la memòria, si escau, de l'exercici anterior en el desplegament d'aquest programa, el nombre de menors atesos i el tipus de mesures executades, el programa d'actuació per a l'exercici sol·licitat i els recursos disponibles.
  
Secció segona
  
Programes de Serveis Socials Generals
  
gestionats per entitats privades
  
Article 10. Àmbit
  
Es convoquen ajudes, amb caràcter extraordinari, per al desplegament de programes de Convivència, de Cooperació i d'Intervenció Social, gestionats per entitats sense ànim de lucre que col·laboren amb els Serveis Socials Generals municipals.
  
Aquestes ajudes tindran en compte allò establit per a Serveis Socials Especialitzats, capítol II d'aquest títol, en els aspectes no regulats en aquesta secció.
  
Article 11. Objecte
  
Les ajudes destinades seran per al desplegament de programes de Convivència, de Cooperació i d'Intervenció Social, definits en el títol II de l'Ordre de 9 d'abril de 1990, de la Conselleria de Treball i Seguretat Social (DOGV núm. 1.291).
  
Dels imports subvencionats, se'n podran destinar fins un màxim del 25% per a despeses de manteniment de locals, i fins un màxim del 5% per a despeses de dietes i de desplaçaments, sempre que el cost d'aquests no siga assumit o subvencionat per una altra entitat o per un altre mitjà.
  
Article 12. Sol·licitants
  
Les entitats sense ànim de lucre podran sol·licitar subvencions per a 1998, sempre que reunisquen les condicions següents:
  
a) Estar inscrita en el Registre de la Direcció General de Serveis Socials quan tinguen com a funció principal, d'acord amb les regles de la institució, l'atenció dels grups socioassistencials que es consideren àrees d'intervenció prioritària.
  
b) Acordar la coordinació dels seus programes i de les seues actuacions amb els Serveis Socials del municipi i amb la direcció territorial de Benestar Social corresponent, si l'àmbit és supramunicipal; amb la Direcció General de Serveis Socials si és supraprovincial.
  
Article 13. Obligacions
  
Les entitats subvencionades hauran de complir, a banda de les obligacions que amb caràcter genèric s'estableixen en la legislació vigent per als perceptors de fons públics, les mateixes que per a les entitats locals es requereixen en l'article 6 d'aquesta ordre.
  
Article 14. Prioritats
  
Tindran prioritat aquells programes destinats a:
  
- Programes subvencionats en l'exercici anterior la continuïtat dels quals es crega convenient.
  
- Programes de difusió, de captació i de formació de famílies acollidores per a la formalització d'acolliments familiars simples i permanents. En especial, es prioritzarà als municipis on aquests programes no hagen sigut atesos directament per l'entitat local a través d'aquesta convocatòria.
  
- Programes per a la prevenció de situacions de risc en menors.
  
- Programes de prevenció i de rehabilitació adreçats a menors en edat laboral en situació de risc, de desemparament i d'inadaptació social amb l'objectiu d'aconseguir-ne la inserció laboral i social.
  
- Fomentar l'autoajuda, la promoció del voluntariat social i el suport als col·lectius implicats en àrees d'intervenció com ara Tercera Edat, afectats d'Alzheimer, discapacitats, etc., com a alternatives a l'ingrés a centres.
  
- Impulsar accions integrades d'atenció als sectors objecte d'aquesta convocatòria, amb caràcter globalitzador.
  
- Afavorir la convivència i la integració de les persones amb discapacitat, dels discapacitats per malaltia mental, de la tercera edat, de les dones i dels menors en situació de risc, de les minories ètniques, dels transeünts i dels immigrants.
  
- Col·laborar en les accions de normalització pel que fa a les intervencions adreçades a reclusos i a exreclosos.
  
- Programes d'«estades de respir», especialment per a aquelles famílies que tinguen en el seu nucli alguna persona discapacitada.
  
- Programes que fomenten l'accessibilitat de les persones amb discapacitat eliminant les barreres arquitectòniques, urbanístiques i de la comunicació.
  
- Programes d'integració sociolaboral per a persones amb discapacitat psíquica, física o sensorial.
  
- Programes que despleguen els projectes que es van presentar a càrrec de la Iniciativa Comunitària Horizon d'Ocupació i Adapt davant el Ministeri de Treball, dins del termini que finalitzava el 30 de març de 1997, i en col·laboració amb la Direcció General de Serveis Socials d'aquesta Conselleria.
  
Article 15. Documentació
  
Les entitats sol·licitants hauran d'aportar la documentació següent:
  
- Sol·licitud, d'acord amb el model oficial, correctament formalitzada, subscrita per qui exerceix la representació legal de l'entitat. Els programes que se sol·liciten seran descrits respectant el model que figura en aquesta sol·licitud.
  
- Les sol·licitud referides a programes de Serveis Socials Generals del Sector del Menor gestionats per entitats privades, hauran d'emplenar-se en una instància específica, d'acord amb el model oficial, subscrita per qui posseeix la representació legal de l'entitat, amb la documentació que justifique la plantilla del personal, la titulació d'aquesta, la relació contractual, la memòria, si escau, de l'exercici anterior en el desplegament del programa, el nombre de menors atesos, el programa d'actuació per a l'exercici sol·licitat i els recursos disponibles.
  
- Certificat de coordinació dels programes i de les actuacions de l'entitat amb la corporació local, expedit per aquesta. Si l'àmbit d'actuació és supraprovincial, la certificació serà expedida per la Direcció General de Serveis Socials.
  
- Memòria descriptiva de les activitats realitzades durant 1997 i de les fonts de finançament de l'entitat.
  
- Les sol·licituds referides a programes d'Atenció Primària d'Intervenció i Inserció Social amb Menors Subjectes a Mesura Judicial en Medi Obert, en compliment de l'article 29 de la Llei de la Infància 7/1994, de 5 de desembre, de la Generalitat Valenciana, hauran d'emplenar-se en una instància específica, d'acord amb el model oficial, subscrita per qui posseeix la representació legal de l'entitat, amb la documentació que justifique la plantilla del personal, la titulació d'aquesta, la relació contractual, la memòria, si escau, de l'exercici anterior en el desplegament del programa, el nombre de menors atesos, el programa d'actuació per a l'exercici sol·licitat i els recursos disponibles.
  
Capítol II
  
Serveis Socials Especialitzats
  
Article 16. Àmbit i objecte
  
Es convoquen ajudes per a manteniment de centres o de serveis, i/o concert de places de Serveis Socials Especialitzats adreçats a atendre necessitats socials específiques, en els sectors següents:
  
1. Discapacitats,
  
2. Discapacitats per malaltia mental,
  
2. Tercera Edat,
  
3. Menors,
  
4 dones en situació de risc social i
  
5 altres grups marginats o en situació de desprotecció social.
  
No podran ser subvencionats aquells projectes que s'ajusten a programes propis d'altres organismes, sense perjudici de la necessària col·laboració per al cas de matèries concurrents.
  
Les ajudes destinades a aquests serveis finançaran tant les despeses de personal com el manteniment de programes, serveis i centres d'acord amb els mòduls establits en l'annex I.
  
Article 17. Sol·licitants
  
Podran sol·licitar aquestes ajudes els titulars o els representants legals dels centres sense ànim de lucre, sempre que aquests disposen de l'autorització concedida a l'empara de l'article 47 de la Llei vigent 5/97, de Serveis Socials, o del tràmit equivalent regulat en el Decret 40/90, de 26 de febrer, del Consell de la Generalitat Valenciana, sobre Registre, Autorització i Acreditació dels Serveis Socials de la Comunitat Valenciana, que continua en vigor en tot allò que no s'hi opose.
  
S'exceptuen del requisit de l'autorització prèvia de l'article 17 d'aquesta ordre, els centres d'Estimulació Precoç recollits en l'article 31 de la Llei 5/1997 i que estiguen en funcionament, perquè per primera vegada s'inclouen en una norma amb rang de llei entre els diferents tipus de centres que actuen en l'àmbit dels Serveis Socials i encara no ha sigut desplegada pel que fa als requisits bàsics exigibles per a l'autorització.
  
Amb caràcter excepcional, podran ser subvencionats els centres que, per estar en funcionament i en vies d'obtenir el tràmit d'autorització definitiu, siga procedent la concessió, a causa de raons d'extrema necessitat i d'interès públic.
  
Article 18. Criteris i prioritats.
  
S'estableixen els criteris i les prioritats següents:
  
- Els serveis que es determinen en la planificació general de Serveis Socials.
  
- Els ens públics, quan presenten programes idèntics i d'igual qualitat que els de les entitats privades.
  
- S'atendran, en primer lloc, les necessitats dels serveis i dels centres que actualment estiguen en funcionament i, en segon lloc, els de nova creació.
  
Article 19. Obligacions dels beneficiaris
  
Tots els sol·licitants d'ajudes per a centres de Serveis Socials Especialitzats adquireixen, per la concessió d'aquestes, a més de les obligacions inherents a l'acreditació, aquestes:
  
1. Atendre els requeriments de l'òrgan competent en matèria de Serveis Socials quant a la demanda de places i/o de serveis, respectant sempre el caràcter propi de l'entitat i l'adequada qualitat d'aquests. També han de comunicar la baixa d'atesos en un termini màxim de 3 dies.
  
2. No es pot minorar ni anul·lar la consignació que l'entitat sol·licitant haurà establit inicialment en el seu pressupost per a aquesta finalitat.
  
3. Facilitar als òrgans competents de la Direcció General de Serveis Socials, a requeriment d'aquests, tota la informació econòmica, fiscal, laboral, tècnica i de qualsevol tipus que sol·liciten les unitats administratives dependents de la Direcció General de Serveis Socials, sense perjudici de la confidencialitat exigible.
  
4. Notificar a l'òrgan competent en matèria de Serveis Socials la sol·licitud i la concessió de tota ajuda per part d'altres organismes públics. Donat cas que aquestes ajudes foren diferents de les inicials previstes en la sol·licitud, l'entitat sol·licitant sotmetrà l'expedient, per a l'estudi, a l'òrgan competent, el qual podrà augmentar o disminuir la quantitat inicialment concedida mitjançant l'oportuna resolució.
  
5. Assumir les actuacions de control financer que corresponen a la Intervenció General en relació amb la subvenció.
  
6. Col·laborar amb la Generalitat Valenciana en polítiques integrals, per tal d'afavorir la coordinació i la integració dels centres, dels serveis, dels programes i de les activitats en el camp dels Serveis Socials.
  
7. No es pot alterar la finalitat de les subvencions i s'han de complir les obligacions que estableix la legislació vigent per als perceptors de fons públics.
  
8. Facilitar la inspecció i el control de la Conselleria de Benestar Social, i en particular de la Direcció General de Serveis Socials, a fi de conèixer qualsevol aspecte de l'activitat objecte de la subvenció.
  
9. Deixar constància expressa de la condició de centre, servei o programa subvencionat per la Generalitat Valenciana, en qualsevol relació amb tercers.
  
10. Justificar les ajudes concedides en el termini màxim establit en aquesta norma.
  
Article 20. Exclusions
  
Queden expressament exclosos d'aquestes ajudes els conceptes següents:
  
- Les quotes a associacions o a federacions.
  
- Els serveis específicament acadèmics dels centres o d'anàlogues característiques de competència directa d'altres departaments.
  
- En general, tots aquells conceptes que, per la seua naturalesa, poden ser objecte d'atenció d'altres organismes públics, o derivats d'altres exercicis econòmics.
  
Article 21. Documentació
  
En relació amb la documentació es tindrà en compte això:
  
a) Cada entitat podrà sol·licitar, en una única sol·licitud, les subvencions per als centres i/o programes de la seua titularitat, a partir de la qual es formularà un expedient bàsic del qual es derivaran peces separades. Aquestes es podran resoldre independentment.
  
Les sol·licituds referides al Sector del Menor hauran d'emplenar-se en una instància o en un model oficial, independent per a cada programa, servei o centre, i adjuntar-hi la documentació específica que s'establisca en aquella.
  
b) La sol·licitud, d'acord amb el model oficial, es facilitarà en les direccions territorials de Benestar Social, i serà subscrita per qui exercisca la representació de l'entitat. Es formalitzaran adequadament tots els apartats, i s'hi farà esment especial a:
  
- Pressupost d'ingressos i de despeses de la gestió ordinària de l'exercici per al qual se sol·licita la subvenció.
  
- Relació de la plantilla de personal del centre, del programa o del servei.
  
La documentació de les sol·licituds referides al Sector del Menor hauran de contenir, a banda de la relació de la plantilla de personal del centre o del servei prevista per a l'exercici de la convocatòria, la titulació d'aquesta i la documentació que acredite la relació contractual.
  
- Programa d'actuació del centre per a l'exercici sol·licitat i memòria de l'exercici anterior.
  
- Relació nominal de beneficiaris, tot indicant-hi les pensions, les ajudes i les aportacions d'aquests. Els llistats de menors s'adjuntaran en sobre tancat, per tal de preservar el dret a la intimitat recollit en l'article 4 de la Llei Orgànica 1/1996, de 15 de gener, de Protecció Jurídica del Menor, de modificació parcial del Codi Civil i de la Llei d'Enjudiciament Civil.
  
No obstant això, les entitats sol·licitants hauran d'aportar qualsevol altra documentació que siga requerida per la Direcció General de Serveis Socials i que siga necessària per a poder comprovar el compliment dels requisits exigits per a accedir a les ajudes o per a valorar les característiques de les accions que pretenen desplegar a l'efecte de determinar, si escau, la quantia de les ajudes.
  
Article 22. Comissions mixtes
  
Mitjançant una ordre de la Conselleria de Benestar Social es podran crear comissions mixtes per a vetlar pel procés d'admissió i d'atenció de beneficiaris als centres afectats per aquesta ordre. Seran d'àmbit provincial i es reuniran en els terminis que establisquen les direccions territorials de Benestar Social i quan circumstàncies excepcionals així ho aconsellen.
  
Capítol III
  
Prestacions Econòmiques Individualitzades
  
Article 23. Àmbit
  
Es convoquen ajudes econòmiques adreçades a persones individuals o a nuclis familiars per tal de remeiar una situació greument deteriorada, d'urgent necessitat o amb greus problemes específics que afecten la seua autonomia personal, social i econòmica, i que no puguen resoldre amb mitjans econòmics propis, i aconseguir així el seu normal desenvolupament humà i social.
  
Les corporacions locals actuaran com a entitats col·laboradores de la Conselleria de Benestar Social en la gestió d'aquestes ajudes, d'acord amb el que disposa l'article 81.5 del Text Refós de la Llei General Pressupostària i la resta de la normativa que li siga d'aplicació. Amb caràcter previ es transferiran a les corporacions locals els amb què hauran de sufragar les ajudes dels beneficiaris i seran obligacions d'aquestes:
  
a) Entregar als beneficiaris els fons rebuts d'acord amb els criteris establerts en aquesta convocatòria.
  
b) Verificar el compliment i l'efectivitat de les condicions o requisits determinants per al seu atorgament.
  
c) Justificar davant la Direcció General de Serveis Socials l'aplicació dels fons percebuts i, si s'escau, lliurar la justificació presentada pels beneficiaris.
  
d) Sotmetre's a les actuacions de comprovació que respecte de la gestió dels esmentats fons realitze la Direcció General de Serveis Socials, així com respecte a les actuacions de control financer que realitze la Intervenció de la Generalitat Valenciana i als procediments fiscalitzadors de la Sindicatura de Comptes.
  
Les direccions territorials de Benestar Social només tramitaran les sol·licituds quan es produïsca una situació excepcional amb la justificació prèvia de la dita situació.
  
Article 24. Objecte
  
Tindran la consideració de Prestacions Econòmiques Individualitzades les modalitats següents:
  
1. ajudes d'Emergència,
  
2. ajudes per al Desenvolupament Personal,
  
3. ajudes d'Acolliment Familiar, i
  
4. ajudes d'Atenció Institucionalitzada.
  
Les ajudes podran atorgar-se a subjectes concrets, amb caràcter periòdic o per una sola vegada en l'exercici econòmic, per a serveis esporàdics i adquisicions puntuals.
  
Article 25. Sol·licitants
  
Podran sol·licitar les ajudes les persones que es troben en situació de greu necessitat i reunisquen els requisits següents:
  
- Que la renda per càpita de la unitat familiar a què pertany el sol·licitant, no supere la quantia anual de 500.000 PTA, per a les ajudes d'Emergència.
  
- Que dispose de la Prescripció Tècnica en la qual s'acredite la necessitat de l'acció objecte de l'ajuda, bé pels serveis tècnics municipals, bé per les direccions territorials de Benestar Social.
  
Article 26. Exclusions i incompatibilitats
  
Queden explícitament excloses d'aquestes ajudes:
  
- Aquelles que siguen competència institucional d'altres organismes públics.
  
- Aquelles que hagen estat subvencionades, per aquest concepte, per altres organismes.
  
- Adquisicions realitzades i actuacions executades abans de la petició de l'ajuda. No obstant això, s'hi podran preveure situacions excepcionals, justificades com cal.
  
Serà incompatible la concessió de l'ajuda sol·licitada amb el gaudi gratuït i/o simultani de serveis que cobrisquen aquests supòsits i necessitats, mitjançant institucions públiques o privades subvencionades, i s'establirà el principi general d'incompatibilitat de les ajudes individuals i institucionals. Seran compatibles únicament quan presenten diferent naturalesa i atenguen distinta finalitat.
  
Article 27. Determinació del límit d'ingressos
  
Es consideraran ingressos familiars la totalitat dels ingressos procedents de tots els membres de la unitat familiar.
  
Es comptabilitzaran tots els ingressos provinents de sous, de rendes, de propietats, d'interessos bancaris, incloent-hi les pensions o les ajudes de qualsevol dels seus membres, corresponents a institucions públiques.
  
A l'efecte d'aquesta ordre, es consideraran membres de la unitat familiar aquells que conviuen al domicili familiar i, en el cas d'ajudes d'Atenció Institucionalitzada, a més, els obligats a «prestacions d'aliments», d'acord amb el que estableix l'article 143 del Codi Civil.
  
Els ingressos fan referència a imports bruts.
  
Caldrà justificar els ingressos o la seua manca, mitjançant certificacions d'ingressos, informes tècnics o, quan aquests documents no puguen ser expedits, mitjançant una declaració jurada del mateix interessat, atorgada davant una autoritat administrativa, un notari públic o davant la Direcció General de Serveis Socials. Així mateix, caldrà acreditar el nombre de membres que formen la família. Aquestes circumstàncies hauran de ser comprovades per l'administració.
  
La renda per càpita s'obtindrà en dividir els ingressos entre el nombre de membres de la unitat familiar.
  
Article 28. Determinació de la concessió
  
Per a la concessió de les ajudes s'exigirà als sol·licitants que complisquen els requisits de caràcter general que regula l'article 25, i els específics per a l'ajuda que sol·licita.
  
La quantia de la concessió dependrà dels ingressos globals familiars, del cost de l'acció i/o del mòdul màxim estipulat en l'annex II d'aquesta ordre.
  
La quantia màxima que s'atorgarà no podrà ultrapassar, en cap cas, el mòdul que s'estipula en l'annex II o el cost de la necessitat que tracta de cobrir.
  
Article 29. Ajudes d'Emergència. Tipus i característiques
  
1. Són ajudes econòmiques de caràcter extraordinari destinades a pal·liar situacions d'emergència de persones amb llars independents afectades per un estat de necessitat. Van adreçades a la unitat de convivència.
  
2. Tenen caràcter finalista i seran incompatibles amb qualsevol altra prestació pública, dret i percepció econòmica o ingrés privat que podria correspondre al beneficiari o a un altre membre de la llar, per a aquesta finalitat.
  
3. Serà requisit per a l'obtenció d'aquesta ajuda que el beneficiari no dispose d'ingressos suficients per a afrontar les despeses derivades de la situació d'emergència, cosa que haurà de ser acreditada mitjançant certificacions, informes tècnics o quan aquests documents no puguen ser expedits, mitjançant una declaració jurada del mateix interessat, atorgada davant una autoritat administrativa, un notari públic o davant la Direcció General de Serveis Socials.
  
4. Es consideraran situacions d'emergència aquelles que originen despeses extraordinàries per a cobrir necessitats específiques de caràcter bàsic i urgent, com ara:
  
a) Despeses imprescindibles per a l'ús de l'habitatge habitual.
  
b) Despeses excepcionals en què concórreguen circumstàncies de greu o d'urgent necessitat social i que es consideren d'interès per a l'atenció de persones amb important problemàtica.
  
c) Despeses destinades a cobrir necessitats bàsiques familiars.
  
Article 30. Ajudes de Desenvolupament Personal. Tipus i característiques
  
Comprèn totes aquelles mesures que possibiliten a persones amb problemes motòrics o sensorials el manteniment en l'entorn social propi, incrementant alhora la seua autonomia i afavorint les relacions i la integració en la societat. S'articulen a través de les modalitats següents:
  
1. Capacitat de Desplaçament. Mesures destinades a facilitar els desplaçaments, per mitjans propis i autònoms, d'aquelles persones que pels seus greus problemes motòrics tenen impediments per a la utilització dels mitjans de transport públic.
  
1.1 Se'n consideren els tipus següents:
  
- adquisició del vehicle, i
  
- adaptació d'un vehicle de motor.
  
1.2. S'estableixen com a requisits:
  
a) Estar afectat d'una minusvalidesa greu que li impedisca la utilització dels mitjans de transport públic, d'acord amb el dictamen tècnic corresponent, acreditatiu de tal circumstància.
  
b) Posseir el permís de circulació. Aquest requisit sols es podrà obviar quan el sol·licitant estiga incapacitat per a obtenir-lo.
  
c) Garantir, mitjançant declaració jurada, l'afectació del vehicle al seu ús exclusiu i privat durant un període mínim de sis anys.
  
d) No haver obtingut, en un termini anterior a cinc anys, ajuda per aquest concepte, llevat que siga de provada necessitat.
  
e) Ajustar l'adaptació que se sol·licita a allò que estableix el permís de conduir. Quan el sol·licitant no puga obtenir-lo a causa de la seua minusvalidesa, l'adaptació s'ajustarà a allò que assenyala la corresponent Prescripció Tècnica.
  
f) La potència fiscal del vehicle no sobrepassarà els 11 cavalls, llevat dels vehicles destinats a acompanyants. En tot cas, caldrà acreditar aquestes circumstàncies mitjançant el corresponent certificat oficial de les característiques tècniques del vehicle o altre mitjà que deixe constància del compliment de tals requisits. En aquests casos es valorarà l'adequació del model, les característiques del vehicle a les necessitats del minusvàlid i les condicions familiars del titular acompanyant.
  
2. Ajudes per a l'Eliminació de Barreres Arquitectòniques existents a l'habitatge propi o a l'edifici del minusvàlid o de l'ancià i que hi obstaculitzen la seua mobilitat. Comprendran les transformacions o les reformes que contribuïsquen a evitar els obstacles i a facilitar la mobilitat.
  
2.1. S'estableixen com a requisits:
  
a) Que hi haja obstacles objectius acreditats per qualsevol mitjà admès en dret, tant per part de l'individu, el qual no pot utilitzar els sistemes normals a causa dels seus greus problemes motòrics o sensorials, com per part de l'entorn, que presenta dificultats materials que dificulten el desenvolupament de l'individu.
  
b) Que no haja obtingut el sol·licitant, en un termini anterior de cinc anys, ajudes pel mateix concepte, llevat que siga de provada necessitat i d'obligat canvi de domicili.
  
c) Disposar de la Prescripció Tècnica corresponent en què s'especificarà:
  
- Necessitat tècnica de l'ajuda.
  
- Repercussions positives que la concessió origina a l'interessat i les negatives que pot ocasionar la denegació.
  
- Idoneïtat d'allò que ha sol·licitat per a cobrir la necessitat que planteja el subjecte.
  
3. Ajudes Tècniques. Son considerades així l'adaptació funcional de l'habitatge, l'adquisició d'estris necessaris per al desenvolupament en la vida ordinària i els audiòfons.
  
Pel que fa a l'adaptació de l'habitatge i dels estris, tan sols se'n subvencionaran els elements necessaris per a augmentar l'accessibilitat i l'autonomia d'actes de la vida diària de l'ancià o del minusvàlid, com ara grues, instruments de comunicació i estris de menjar, de beguda, d'endreç personal, etc.
  
Els requisits d'aquestes ajudes seran els descrits en el punt 2.1 d'aquest article.
  
En la concessió tant d'Ajudes Tècniques com d'Eliminació de Barreres es consideraran exclusivament els elements relacionats amb les necessitats d'accessibilitat, dels quals seran exclosos aquells que signifiquen una millora a l'habitatge o aquells que no estiguen directament relacionats amb els impediments físics i/o sensorials.
  
Article 31. Ajudes d'Acolliment Familiar. Tipus i característiques
  
Aquestes ajudes, que tramitaran i atorgaran les corporacions locals com a entitats col·laboradores de la Conselleria de Benestar Social, i seran sol·licitades per les persones o els nuclis familiars a què s'ha atorgat amb caràcter previ, per resolució administrativa de la direcció territorial de Benestar Social, o per resolució judicial, la guarda d'una menor, mitjançant un Acolliment Familiar Simple i Permanent, amb l'obligació d'atendre'l, d'alimentar-lo i d'educar-lo pel temps determinat que dure l'acolliment, per tal d'integrar-lo en una vida familiar que substituïsca o complemente la seua.
  
Així mateix, s'equiparen a allò disposat en el paràgraf anterior, les resolucions administratives de la direcció territorial de Benestar Social d'autorització d'estades temporals de menors en família.
  
Article 32. Ajudes d'Atenció Institucionalitzada. Tipus i característiques
  
Comprèn aquelles mesures de necessària aplicació quan s'han exhaurit o quan resulten insuficients els recursos de caràcter individual o comunitari per a atendre les necessitats de l'individu que requereix l'atenció especialitzada en un centre residencial, tant en el Sector de Discapacitats com en el Sector de Discapacitats per Malaltia Mental.
  
Aquest centre haurà d'estar correctament autoritzat per l'administració de la Generalitat Valenciana, d'acord amb la normativa vigent en la matèria, o per l'administració pública competent, quan el centre no estiga en l'àmbit de la Comunitat Valenciana.
  
Sols es podran concedir aquestes ajudes quan no hi haja disponibilitat de places a centres propis o subvencionats o quan aquests centres no siguen adequats per a les característiques del sol·licitant. Si hi ha concessió de l'ajuda i amb posterioritat s'adjudica una plaça a centre públic o subvencionat, se suspendrà automàticament l'ajuda econòmica concedida.
  
No podran ser subvencionats imports corresponents a «preus públics», o els equivalents d'entitats privades subvencionades.
  
Requisits per a aquest tipus d'ajudes:
  
a) Haver sol·licitat plaça en una residència pública i estar en la llista d'espera.
  
b) Que hi haja causes que en justifiquen l'internament, com ara:
  
1) Patir una deficiència de caràcter profund, gran invalidesa o un conjunt de deficiències que limite greument les seus capacitats físiques, psíquiques o sensorials, i li impedisca una vida independent.
  
2) No tenir domicili o tenir una situació familiar greu que impedisca l'atenció de l'individu que, per les seues particulars característiques, no pot realitzar una vida autònoma.
  
3) Requerir un internament per tal de continuar un procés rehabilitador.
  
4) Tenir més de 16 anys. Sols en situacions excepcionals s'hi consideraran edats inferiors.
  
Article 33. Documentació
  
1. Declaració jurada, mitjançant el model oficial de sol·licitud, dels ingressos de la unitat familiar.
  
2. Sol·licitud, d'acord amb el model oficial, subscrita pel beneficiari o pel seu representant, correctament formalitzada, a la qual s'adjuntaran els documents següents, segons el tipus d'ajuda sol·licitada:
  
2.1 Per a ajudes de Capacitat de Desplaçament:
  
a) Pressupost del vehicle i/o de l'adaptació que s'hi ha de realitzar.
  
b) Fotocòpia del carnet de conduir, si escau.
  
Declaració jurada que el vehicle serà per a ús exclusiu i privat, i per un període mínim de sis anys.
  
Fitxa tècnica del vehicle.
  
2.2 Ajudes per a l'Eliminació de Barreres Arquitectòniques:
  
a) Dos pressupostos de les adaptacions que s'hi han de realitzar
  
b) Justificació de la propietat de l'habitatge o l'autorització del propietari per a realitzar-hi les obres.
  
c) Permisos municipals, si escau.
  
2.3 Ajudes Tècniques: dos pressupostos corresponents a l'adquisició que se sol·licita.
  
2.4 Ajudes d'Atenció Institucionalitzada:
  
a) Fotocòpia del document que acredita la sol·licitud de plaça en un centre públic.
  
b) Pressupost del centre on pretén ingressar i en què conste: l'existència de plaça, el preu d'aquesta, la tipologia del centre i la data aproximada en què el beneficiari s'hi pot incorporar.
  
2.5. Ajudes d'Acolliment Familiar
  
a) Les ajudes d'Acolliment Familiar amb família extensa:
  
- Copia compulsada del DNI dels sol·licitants.
  
- Copia compulsada del Llibre de Família.
  
- Copia compulsada de la cartilla de la Seguretat Social.
  
- Copia compulsada de la Declaració de la Renda o certificat negatiu.
  
b) Les ajudes d'Acolliment Familiar amb família educadora hauran de ser acreditades o constatades, si escau, mitjançant la inscripció en el Llibre de Registre de Famílies Acollidores de la direcció territorial de Benestar Social.
  
Als barris d'Acció Preferent es podran acumular diverses sol·licituds quan es tracte de situacions similars, i també fer valer un informe social globalitzat per a tots ells.
  
3. Prescripció Tècnica que justifique la necessitat de l'acció objecte de l'ajuda, emesa pels tècnics competents esmentats en l'article 25 d'aquesta ordre.
  
4. A les sol·licituds d'ajudes destinades a persones que hagen d'acreditar algun tipus de minusvalidesa física, psíquica o sensorial, s'adjuntarà informe tècnic del Centre de Diagnòstic i Orientació que l'acredite.
  
Títol II
  
Procediment
  
Capítol I
  
Lloc i termini de presentació
  
Article 34. Lloc de presentació
  
1. Les sol·licituds d'ajuda per a Serveis Socials Generals i Especialitzats es presentaran, juntament amb la documentació requerida, en la direcció territorial de Benestar Social de la província on radique el centre o el servei per al qual se sol·licita la subvenció, sense perjudici del que disposa l'article 38.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
  
2. Les sol·licituds de les ajudes Individualitzades es presentaran, juntament amb la documentació requerida, a l'ajuntament del municipi on residisquen els sol·licitants. Els ajuntaments trametran, informades com cal, a les direccions territorials de Benestar Social, les sol·licituds d'Ajuda per a l'Eliminació de Barreres Arquitectòniques.
  
Article 35. Terminis de presentació
  
El termini de presentació de sol·licituds serà el següent:
  
1. Per a Serveis Socials Generals i Especialitzats, el termini serà de 30 dies naturals comptadors des de l'endemà de la publicació d'aquesta ordre en el DOGV.
  
2. Per a Prestacions Econòmiques Individualitzades, des de l'endemà de la publicació d'aquesta ordre fins el 31 d'octubre de 1998. No obstant això, es podran admetre i tramitar fora del termini establit les sol·licituds d'ajudes que no admeten demores, sempre que s'acredite documentalment l'aparició de la necessitat fora del termini normal de presentació de sol·licituds.
  
Capítol II
  
Tramitació, resolució i recursos
  
Article 36. Valoració
  
L'òrgan competent en matèria de Serveis Socials fixarà els límits màxims d'acord amb les disponibilitats pressupostàries, per a la valoració i la concessió de les subvencions, tot tenint en compte la planificació, la racionalització dels serveis i les limitacions pressupostàries.
  
Article 37. Instrucció
  
1. Una vegada rebudes les sol·licituds, les direccions territorials de Benestar Social les verificaran, i podran realitzar d'ofici les actuacions que consideren necessàries per a la determinació, la coneixença, i la comprovació de les dades en virtut de les quals s'ha de pronunciar la resolució. Quan la sol·licitud no reunisca els requisits exigits, o no s'acompanye la documentació que d'acord amb aquesta ordre resulte exigible, es requerirà l'interessat perquè, en el termini de 10 dies, repare la falta o aporte els documents preceptius, amb indicació que, si no ho fa així, se li desistirà la seua petició i s'arxivarà l'expedient sense més tràmit. Aquest tràmit es realitzarà d'acord amb el que preveu l'article 76 de la Llei 30/1992, de 26 de novembre.
  
2. Per a l'elaboració de la proposta de resolució es crearan comissions de Valoració que seran reglamentades oportunament.
  
3. En qualsevol fase de tramitació de l'expedient, a la vista de la documentació que hi ha en cadascun d'aquests i de les obligacions que s'adquireixen per la concessió de l'ajuda, es podran demanar informes dels organismes i de les entitats que es crega convenient i realitzar les comprovacions necessàries sobre l'exactitud de tot això.
  
Article 38. Resolució
  
1. Per a Serveis Socials Generals i Especialitzats, la directora general de Serveis Socials elevarà proposta de resolució a la consellera de Benestar Social, la qual resoldrà les peticions que es formulen.
  
2. Les resolucions de les Prestacions Econòmiques Individuals seran dictades per la corresponent corporació local que actuarà com a entitat col·laboradora de la Conselleria de Benestar Social. Se n'exclouen les ajudes per a l'Eliminació de Barreres Arquitectòniques, i així mateix, les ajudes corresponents a municipis que no tinguen atribuïda aquesta competència, en les que correspondrà a la Direcció Territorial de Benestar Social fer la proposta de resolució a la consellera de Benestar Social, que resoldrà aquestes peticions.
  
Excepcionalment, es podran incoar d'ofici expedients la finalitat dels quals siga subvencionar despeses ocasionades per internaments, assistència en institucions, o en famílies educadores i els afectats hauran de donar la seua conformitat a les resolucions de concessió.
  
3. El termini màxim per a tramitar i resoldre les sol·licituds per a Serveis Socials Generals i Especialitzats serà de tres mesos comptadors des de la data de la resolució per la qual es dona publicitat a les línies pressupostàries previstes en aquesta ordre. La tramitació i la resolució de les sol·licituds de Prestacions Econòmiques Individualitzades s'haurà de realitzar en un termini màxim de tres mesos comptadors des de la publicació de la resolució abans esmentada.
  
En tots dos casos, si no hi recau resolució expressa en termini, s'haurà d'entendre desestimada la sol·licitud formulada per l'interessat.
  
4. L'import de les subvencions concedides no podrà superar, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, el cost de l'activitat que ha de realitzar l'entitat beneficiària.
  
5. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà originar la modificació de la resolució de Concessió.
  
6. Podrà ser motiu de denegació la incorrecta o la nul·la justificació d'ajudes d'exercicis anteriors amb l'acreditació prèvia de la Direcció General de Serveis Socials de la concurrència d'aquestes circumstàncies en un expedient administratiu en el qual es garantirà l'audiència a l'interessat.
  
Article 39. Recursos
  
1. Contra les resolucions, expresses o presumptes, dictades per la consellera de Benestar Social, s'hi podrà interposar el recurs contenciós administratiu en la forma, el termini i les condicions que determina la Llei reguladora d'aquesta jurisdicció.
  
2. En tot cas, per a la interposició del recurs contra les resolucions presumptes, caldrà que, amb caràcter previ, l'interessat acredite l'eficàcia de l'acte presumpte d'acord amb el que disposa l'article 44 de la Llei 30/1992, de Règim Jurídic de les Administracions Públiques i de Procediment Administratiu Comú.
  
Article 40
  
La Conselleria de Benestar Social no assumirà obligacions que es deriven de la relació laboral del personal dels centres o serveis subvencionats, sinó que seran els titulars d'aquests qui respondran amb caràcter exclusiu.
  
Així mateix, la concessió d'una subvenció a l'empara d'aquesta ordre, no comportarà cap obligació per part d'aquesta Conselleria d'adjudicar subvencions en exercicis posteriors.
  
Títol III
  
Del pagament i de la justificació de les subvencions
  
Article 41. Obligacions prèvies
  
Els beneficiaris de les ajudes assumiran les obligacions següents prèvies al pagament de la subvenció:
  
- La submissió a les actuacions de control financer que corresponen a la Intervenció General en relació amb la subvenció i les ajudes concedides.
  
- Quan es produïsquen avançaments de pagament, el beneficiari de la subvenció estarà obligat a garantir-lo, llevat que estiga exceptuat per la Llei d'Hisenda Pública, de manera suficient en la quantia i en la forma que determinarà i publicarà la Conselleria de Benestar Social una vegada siga aprovada la Llei de Pressupostos de la Generalitat per a 1998.
  
Article 42. Sistema de pagament de les subvencions
  
El pagament de la subvenció es realitzarà ajustant-se als terminis i als percentatges que fixe la Llei de Pressupostos de la Generalitat Valenciana per a 1998. Aquests terminis i percentatges seran, però, especificats per una ordre de la Conselleria de Benestar Social en què es fixaran els imports màxims que finançaran aquesta convocatòria, en cadascuna de les línies i apartats, i també les corresponents resolucions de Concessió de les ajudes.
  
Article 43. Sistema de justificació de les subvencions
  
La Direcció General de Serveis Socials podrà facilitar els models de presentació de la documentació necessària per a la justificació de les ajudes.
  
Els terminis de justificació dependran de la forma de pagament que s'establisca per als diferents tipus de subvencions.
  
El termini i la forma de justificació de les subvencions que sufraguen els Serveis Socials Generals i Especialitzats seran especificats en cadascuna de les resolucions de Concessió sobre la base d'allò que s'establisca en l'ordre que publique aquesta Conselleria i per la qual es determinen els crèdits que financen aquestes ajudes una vegada siga aprovada la Llei de Pressupostos de la Generalitat Valenciana per a 1998.
  
Amb vista a la justificació de la despesa per part dels beneficiaris de Prestacions Econòmiques Individualitzades, la direcció territorial de Benestar Social, o l'ajuntament si és procedent, n'establirà l'adequat seguiment, i estaran aquells obligats a lliurar, a requeriment d'aquestos, els rebuts o les factures que acrediten la recepció del servei en els termes per als quals l'ajuda es va aprovar.
  
Es podrà acordar, en determinats casos, que el pagament d'aquestes prestacions per deutes motivades per la necessitat que se subvenciona, amb el consentiment previ del peticionari, que haurà de constar per escrit en la sol·licitud, es realitze directament a les persones creditores; en aquest cas, caldrà remetre el justificant de pagament al deutor i deixar-ne una còpia compulsada en l'expedient.
  
També excepcionalment, i a criteri del director territorial de Benestar Social o, si és procedent, de l'alcalde, es podrà realitzar el pagament al professional de Serveis Socials que presente el cas, i es farà constar en l'expedient.
  
Article 44. Comunicació del cobrament de la subvenció en ajudes per a Serveis Socials Generals i Especialitzats
  
Després del cobrament de cada termini de la subvenció, les entitats hauran de trametre a l'òrgan competent en Serveis Socials, i en un termini d'un mes des d'aquesta percepció, comunicació escrita que l'ha rebuda, d'acord amb les normes següents:
  
- En el cas de corporacions locals, Carta de Pagament amb expressió de la data, de la quantia i del concepte, expedida pel tresorer, i intervinguda per l'interventor de Fons, acreditativa de l'ingrés de la subvenció en les arques de la corporació.
  
- En el cas d'entitats sense ànim de lucre, notificació del director del centre o del servei, on comunique la percepció de la subvenció, i que n'indique la data, la quantia i el concepte.
  
Article 45. Deixada sense efecte o minoració de les resolucions de Concessió de les ajudes
  
La Direcció General de Serveis Socials, per delegació de la consellera de Benestar social, podran deixar sense efecte o minorar les ajudes concedides i, si és procedent, ordenar el reintegrament de les quantitats percebudes i de l'exigència de l'interès de demora des del moment del pagament de la subvenció, en els supòsits que recull l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
El procediment s'iniciarà d'ofici com a conseqüència de la iniciativa mateix de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà de tres mesos des del moment en què es va incoar l'expedient de revocació o de minoració.
  
Les quantitats que s'hagen de reintegrar tindran la consideració d'ingrés de dret públic, a l'efecte del procediment aplicable per al cobrament.
  
Article 46
  
Les normes contingudes en aquest títol seran d'aplicació sempre que la corresponent Llei de Pressupostos o les seues normes de desplegament no establisquen condicions distintes.
  
Article 47
  
L'eficàcia d'aquesta convocatòria està condicionada a l'existència, en els pressupostos de l'exercici econòmic de 1998, de crèdit adequat i suficient per a atendre les ajudes que s'hi preveuen.
  
DISPOSICIÓ TRANSITÒRIA
  
La Conselleria de Benestar Social publicarà al Diari Oficial de la Generalitat Valenciana les dotacions pressupostàries màximes per a les ajudes convocades i també el sistema de pagaments, de justificació i d'avals, una vegada siga aprovada i publicada la Llei de Pressupostos de la Generalitat per a 1998.
  
DISPOSICIONS ADDICIONALS
  
Primera
  
Els aspectes regulats en aquesta ordre s'aplicaran sense perjudici de totes les normes que regeixen el règim jurídic de l'administració de la Generalitat, especialment en matèria pressupostària.
  
Segona
  
Les ajudes a les corporacions locals amb més de 20.000 habitants tenen caràcter subsidiari, ateses les competències que la Llei que regula les Bases de Règim Local els atribueix en matèria de Serveis Socials. En la resta, s'hi tindrà en compte la col·laboració prestada per les respectives diputacions provincials, d'acord amb el que preveu l'article 6.3 de la Llei de la Generalitat Valenciana 5/1997, per la qual es regula el Sistema dels Serveis Socials en l'àmbit de la Comunitat Valenciana, i l'article 36 de la Llei 7/1985, de 2 d'abril.
  
Tercera
  
En els annexos a aquesta ordre es publiquen els mòduls econòmics màxims per a Serveis Socials Especialitzats i Prestacions Econòmiques Individualitzades, que regiran per a l'exercici 1998.
  
Quarta
  
D'acord amb el que disposa el Decret 250/1994, de 7 desembre, pel qual es crea el Registre d'Unions de Fet, podran acreditar-se aquestes unions mitjançant el corresponent certificat a l'efecte d'accedir a les corresponents ajudes regulades en aquesta ordre.
  
Cinquena
  
Les ajudes que tinguen per destinataris persones jurídiques de naturalesa pública o privada es podran articular com a convenis de col·laboració quan l'especialitat de l'objecte o de les obligacions que es regulen així ho exigisca i dins dels límits a què fa referència el Decret 20/1993, pel qual es regula el Registre de Convenis i s'estableix el règim jurídicopressupostari dels convenis que subscriga la Generalitat Valenciana. Aquests convenis, independentment de la data de subscripció, tindran efecte per a tot l'exercici 1998, igual que la resta de les subvencions concedides a càrrec d'aquesta ordre.
  
Sisena
  
Les ajudes d'Atenció Institucionalitzada per al Sector de Tercera Edat previstes en exercicis anteriors, s'emmarcaran en la normativa que regula l'Abonament-Residència per a la Tercera Edat que a aquest efecte dicte la Conselleria de Benestar Social.
  
Setena
  
Excepcionalment, les comissions de Valoració podran realitzar propostes que excedisquen els mòduls màxims descrits quan concórreguen en el centre o en el servei circumstàncies extraordinàries, correctament acreditades en l'expedient i recollides en l'acta corresponent.
  
Entre aquestes circumstàncies extraordinàries, i en el sector de Menor, podrà considerar-se així l'atenció de menors ingressats a centres amb necessitats especials. A aquest efecte, s'entén com a menor amb necessitat especial que té discapacitat psíquica (trastorns generalitzats del desenvolupament: autisme, psicosi...), discapacitat física (amb greus limitacions en la mobilitat, alteracions del sistema immunològic...) i/o discapacitat sensorial (amaurosi, cofosi...).
  
DISPOSICIÓ DEROGATÒRIA
  
Queden derogades les disposicions d'inferior o d'igual rang que s'oposen a aquesta ordre.
  
DISPOSICIONS FINALS
  
Primera
  
Quan per part de les entitats sol·licitants es faça publicitat, a través de qualsevol mitjà de comunicació, dels centres i dels serveis, de les activitats i dels programes subvencionats, totalment o parcialment, mitjançant les ajudes a què fa referència aquesta ordre, serà obligatori fer constar-hi explícitament que es tracta d'un centre, d'un servei, d'una activitat o d'un programa «subvencionat per la Generalitat Valenciana».
  
Als locals dels centres o dels serveis subvencionats s'haurà d'exposar, en lloc visible, la placa d'identificació homologada en què s'indique la condició de subvencionat per la Generalitat Valenciana, quan l'ajuda siga superior al 50% del cost del servei.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda a l'empara d'aquesta mentre no hi haja crèdit adequat i suficient en l'exercici de 1998.
  
Tercera
  
Contra les bases d'aquesta convocatòria, s'hi podrà interposar recurs contenciós administratiu, en el termini de dos mesos comptadors des de la publicació d'aquelles, davant la sala corresponent de Tribunal Superior de Justícia de la Comunitat Valenciana, i amb les condicions establides en la Llei que regula aquesta jurisdicció, després de la comunicació a la Direcció General de Serveis Socials de la intenció d'interposar l'esmentat recurs.
  
València, 22 de desembre de 1997
  
La consellera de Benestar Social,
  
MARCELA MIRÓ PÉREZ
  
Annex I
  
Serveis Socials Especialitzats
  
Primer
  
Els mòduls econòmics que s'han d'aplicar en el procés de formalització i de concessió de subvencions referits al concepte de manteniment són els següents:
  
Tipus i característiques de la plaça i import de la plaça ocupada
  
1. Centres ocupacionals minusvàlids (220 dies)
  
1.1 C. ocupacionals: fins 2.984 PTA/pers/dia
  
2. Residències minusvàlids (365 dies)
  
2.1 Minusvàlids psíquics autònoms: 2.969 PTA/pers/dia.
  
2.2 Minusvàlids psíquics profunds: 5.174 PTA/pers/dia.
  
3. Residències tercera edat (365 dies)
  
3.1 Assistida: fins 4.900 PTA/pers/dia
  
3.2 Vàlids: fins 2.300 PTA/pers/dia
  
3.3 Mixta: fins 3.300 PTA/pers/dia
  
3.4. Centre de Dia: fins 600 PTA/pers/dia
  
4. Menor (365 dies)
  
Per al càlcul de l'import corresponent a cada centre, s'estableixen els següents models econòmics, mínims i màxims, depenent del nombre de places i de plantilles corresponents de personal, d'acord amb la tipologia del recurs. Per als centres que, per les seues condicions particulars, no puguen ser classificats en els mòduls de referència perquè no tenen les plantilles determinades o per altres circumstàncies, es procedirà a l'establiment, després de l'oportú estudi de la Direcció general de Serveis Socials, del mòdul i de la plantilla de personal que li pertoque.
  
A aquest efecte, es tindrà en compte, amb caràcter general, per a la determinació del mòdul i de l'exigència de la plantilla:
  
- El nivell assistencial que preste el centre, per tal d'assegurar el desenvolupament d'una sèrie de prestacions que possibiliten un treball psicosocial amb els menors i amb el seu medi natural de desenvolupament: prestacions educatives, sanitàries, escolars, activitats ocupacionals, culturals i recreatives, suport social, assistència social i treball amb la família.
  
- La plantilla de personal del centre. Es respectaran, com a mínim, en tots els casos les ràtio d'atenció establides en l'Ordre de 9 d'abril de 1990, de la Conselleria de Treball i Seguretat Social.
  
4.1. Residències infantils
  
4.1.1. Residències infantils entre 6 i 8 places
  
Mòdul mínim: 5.433 PTA Mòdul màxim: 7.542 PTA
  
Plantilla mínima Plantilla màxima
  
0'25 director 0'25 director
  
-- 0'25 psicòleg
  
-- 0'25 treballador social
  
1 educador grup B 1 educador grup B
  
1 educador grup C 2 educador grup C
  
1'8 personal de serveis 2 personal de serveis
  
4.1.2. Residències infantils entre 9 i 16 places
  
Mòdul mínim: 5.651 PTA Mòdul màxim: 8.497 PTA
  
Plantilla mínima Plantilla màxima
  
0'50 director 0'50 director
  
0'25 psicòleg 0'50 psicòleg
  
0'25 treballador social 0'50 treballador social
  
1 educador grup B 2 educador grup B
  
2 educador grup C 3,5 educador grup C
  
2 personal de serveis 2,5 personal de serveis
  
4.1.3. Residències infantils entre 13 i 16 places
  
Mòdul mínim: 5.442 PTA Mòdul màxim: 7.193 PTA
  
Plantilla mínima Plantilla màxima
  
0'50 director 0'50 director
  
0'50 psicòleg 0'50 psicòleg
  
0'50 treballador social 0'50 treballador social
  
1,5 educador grup B 2 educador grup B
  
3 educador grup C 5 educador grup C
  
2 personal de serveis 3 personal de serveis
  
4.2. Residències comarcals
  
4.2.1. Residències comarcals entre 6 i 10 places
  
Mòdul mínim: 4.567 PTA Mòdul màxim: 4.164 PTA
  
Plantilla mínima Plantilla màxima
  
0'25 director 0'25 director
  
-- 0'25 psicòleg
  
-- 0'25 treballador social
  
1 educador grup B 2 educador grup B
  
1 educador grup C 2 educador grup C
  
0,75 personal de serveis 1 personal de serveis
  
4.2.2. Residències comarcals entre 11 i 16 places
  
Mòdul mínim: 3.307 PTA Mòdul màxim: 6.240 PTA
  
Plantilla mínima Plantilla màxima
  
0'25 director 0'50 director
  
-- 0'25 psicòleg
  
-- 0'25 treballador social
  
1 educador grup B 2 educador grup B
  
1 educador grup C 3,5 educador grup C
  
1,5 personal de serveis 1,5 personal de serveis
  
4.2.3. Residències comarcals entre 17 i 24 places
  
Mòdul mínim: 4.129 PTA Mòdul màxim: 5.849 PTA
  
Plantilla mínima Plantilla màxima
  
0'50 director 0'50 director
  
0,25 psicòleg 0'50 psicòleg
  
0,25 treballador social 0'50 treballador social
  
1,5 educador grup B 2,5 educador grup B
  
3 educador grup C 5 educador grup C
  
2 personal de serveis 3 personal de serveis
  
4.2.4. Residències comarcals entre 25 i 32 places
  
Mòdul mínim: 3.732 PTA Mòdul màxim: 5.549 PTA
  
Plantilla mínima Plantilla màxima
  
0'50 director 1 director
  
0'50 psicòleg 0'50 psicòleg
  
0'50 treballador social 1 treballador social
  
2 educador grup B 4 educador grup B
  
3'5 educador grup C 5 educador grup C
  
2'5 personal de serveis 4'5 personal de serveis
  
4.3. Residències juvenils
  
4.3.1. Residència juvenil entre 6 i 8 places
  
Mòdul mínim: 3.333 PTA Mòdul màxim: 8.841 PTA
  
Plantilla mínima Plantilla màxima
  
0'25 director 0'25 director
  
-- 0'25 psicòleg
  
-- 0'25 treballador social
  
1'4 educador grup B 4 educador grup B
  
-- 1'5 personal de serveis
  
4.3.2. Residència juvenil entre 9 i 12 places
  
Mòdul mínim: 3.330 PTA Mòdul màxim: 7.897 PTA
  
Plantilla mínima Plantilla màxima
  
0'25 director 0'25 director
  
-- 0'25 psicòleg
  
-- 0'25 treballador social
  
2'25 educador grup B 5'5 educador grup B
  
-- 2 personal de serveis
  
4.4. Centres de Dia
  
4.4.1. Els centres de Dia, per al càlcul de l'import i de la plantilla corresponent, s'ajusten a mòduls de funcionament de 12 usuaris.
  
Mòdul mínim: 1.093 PTA Mòdul màxim: 1.830 PTA
  
Plantilla mínima Plantilla màxima
  
-- 0'25 director
  
1 educador grup B 1 educador grup B
  
-- 0'25 educador grup C
  
manteniment i activitats manteniment i activitats
  
4.5 Centres de Reeducació
  
El mòdul concret, entre el mínim i el màxim que es defineix, i també la plantilla, seran determinades per la Direcció General de Serveis Socials depenent del nombre de menors atesos, que sempre haurà de ser superior a 10, i del règim del centre.
  
Mòdul mínim 14.000 PTA Mòdul màxim 28.000 PTA
  
4.6. Reserva de plaça
  
S'hi aplicarà quan hi haja desocupació de tres places com a mínim, de manera simultània, per un període de temps superior a deu dies consecutius, i s'hi aplicarà el 85% del mòdul concertat.
  
5. Dona (365 dies)
  
5.1 Casa d'acolliment i residència maternoinfantil amb problemàtica especial: fins 3.400 PTA/pers/dia.
  
5.2. Internament del menor conjuntament amb la mare: fins 2.000 PTA/pers/dia
  
6. Campaments (15 dies)
  
6.1 Minusvàlids lleugers, moderats: fins 34.983 PTA/estada total.
  
6.2. Minusvàlids severs, profunds i paralítics cerebrals: fins 55.972 PTA/estada total.
  
7. Centres d'Estimulació Precoç (220 dies)
  
7.1. Paràlisi cerebral: fins 3.809 PTA/ pers/dia
  
7.2. Altres: fins 1.987 PTA/ pers/dia
  
8. Centres de Rehabilitació i d'Inserció Social (malalts mentals): fins 2.288 PTA/pers/dia
  
Segona
  
L'aplicació dels mòduls establits en el punt anterior requereix la consideració dels conceptes següents:
  
1. Plus de direcció i triennis. La quantia corresponent al plus de direcció i els possibles triennis del personal del centre podran incrementar el mòdul fixat d'acord amb les característiques del centre.
  
2. Altres partides subvencionables. Les partides corresponents a: arrendaments, assegurances, tributs i contractes anuals de manteniment de les instal·lacions podran ser subvencionades al 100%, en la mesura que siga una despesa justificada i que no estiga prevista en el mòdul corresponent.
  
3. Auxiliar ocupacional. Aquesta figura és objecte de consideració en determinats centres ocupacionals. El cost incrementarà el mòdul establit.
  
4. Coordinador de residència. A les residències de minusvàlids autònoms amb capacitat de trenta i més, s'hi aplicarà un complement de coordinador de residència. El cost incrementarà el mòdul establit.
  
5. Als CRIS es podran incorporar altres figures professionals que no estiguen recollides en les plantilles, si les condicions dels centres ho requereixen, amb la possibilitat d'incrementar el mòdul establit en el punt 8.
  
6. Centres de Dia de la Tercera Edat. El mòdul econòmic ressenyat en el punt 3.4 s'entendrà que es refereix a costos de manteniment. A aquest mòdul es podrà afegir el cost de personal que es considere necessari per al funcionament del centre de Dia, i que no estiga previst en el personal de la residència.
  
Tercer
  
En la determinació de la quantia s'haurà de tenir en compte els criteris següents:
  
1. Els centres objecte de subvenció hauran de complir les condicions d'aquesta ordre.
  
2. Els mòduls establits s'han de considerar màxims, per la qual cosa les quantitats concedides estaran d'acord amb:
  
- Nombre de beneficiaris.
  
- Adequació del centre als criteris establits en l'Ordre de 9 d'abril de 1990 pel que fa a l'estat de les instal·lacions, de la infrastructura, al personal del qual disposen, a les prestacions que ofereixen i a qualsevol altre requisit establit en la norma.
  
- Ingressos de l'entitat titular del centre.
  
- Ingressos aportats pels beneficiaris.
  
3. La quantitat fixa per reserva de plaça als centres residencials serà del 50% del preu/plaça estipulat en la resolució, llevat dels centres del Sector de Família, Infància i Joventut.
  
La reserva de plaça preveu dues situacions:
  
a) Places pendents de cobriment.
  
b) Places el titular de les quals s'absenta del centre per raons diverses i per un període superior a set dies.
  
4. En els supòsits en què la subvenció s'establisca partint de preu/plaça, la residència haurà de cobrir obligatòriament les vacants que s'hi produïsquen amb els usuaris que determine la direcció territorial de Benestar Social corresponent.
  
Annex II
  
Prestacions Econòmiques Individualitzades
  
Primer
  
Els mòduls econòmics pels quals es regeixen aquestes prestacions són aquests:
  
1. Ajudes d'Emergència
  
1.1. Ús habitatge habitual fins 17.000 PTA/mes
  
1.2. Accions extraordinàries fins 300.000 PTA/ mes
  
1.3. Necessitats bàsiques fins 240.000 PTA/ mes
  
2. Desenvolupament Personal
  
2.1. Capacitat de desplaçament
  
- Adquisició vehicle de motor fins 155.250 PTA
  
- Adaptació vehicles de motor fins 125.250 PTA
  
2.2. Ajudes tècniques
  
- Audiòfons fins 103.500 PTA
  
- Adaptació habitatge i estris fins 181.125 PTA
  
2.3. Barreres arquitectòniques fins 491.625 PTA
  
3. Acolliment Familiar
  
- Acolliments simples i permanents de menors amb família extensa: fins 1.224 PTA/menor/dia.
  
- Acolliments simples i permanents de menors amb família educadora: fins 1.224 PTA/menor/dia.
  
- Acolliments simples i permanents de menors amb necessitats especials: fins 1.700 PTA/menor/dia.
  
A aquest efecte, s'entén com a menor amb necessitat especial qui té discapacitat psíquica (trastorns generalitzats del desenvolupament: autisme, psicosi...), discapacitat física (amb greus limitacions en la mobilitat, alteracions del sistema immunològic...) i/o discapacitat sensorial (amaurosi, cofosi...).
  
Els criteris de determinació de l'ajuda seran establits per la Direcció General de Serveis Socials amb unes instruccions a aquest efecte.
  
4. Atenció Institucionalitzada